 MASHIRIKA na SAMMY WAWERU RAIS wa Rwanda Paul Kagame na mkewe Jeannette Kagame walipokea chanjo ya Covid-19 Alhamisi katika Hospitali ya King Faisal jijini Kigali. Wawili hao wamejiunga na orodha ya zaidi ya raia 230,000 wa Rwanda ambao tayari wamepata chanjo hiyo, nchi hiyo ikiendeleza oparesheni kupambana na janga la corona. Rwanda ilizindua usambazaji wa chanjo ya virusi vya corona Ijumaa, wiki iliyopita, huku ikiwapa wahudumu wa afya, wafanyakazi walio katika hatari ya kuambukizwa na wazee, mstari wa mbele kuchanjwa. Waziri wa Afya Daniel Ngamije alisema serikali ya nchi hiyo inalenga asilimia 60 ya raia wake kupata chanjo kufikia mwaka 2022. Rwanda ni miongoni mwa nchi ambazo zimepokea dozi la chanjo ya Homa ya Corona kupitia Shirika la Afya Duniani (WHO), chini ya Mpango wa COVAX. Angola, Jamhuri ya Kidemokrasia ya Congo (DRC), Gambia, Lesotho, Malawi, Mali, Nigeria, Senegal, Sudan na Uganda, ni kati ya nchi ambazo zimepokea chanjo kupitia COVAX. Rwanda imepanga kuwapa waliochanjwa dozi ya pili baada ya majuma manne, kutoka sasa. Hapa nchini, wahudumu wa afya, maafisa wa usalama na walimu ndio wamepewa kipau mbele kupata chanjo ya Covid-19. Kaimu Mkurugenzi Mkuu wa Afya Nchini, Dkt Patrick Amoth, Inspekta Jenerali Mkuu wa Polisi, IG Hillary Mutyambai, Katibu katika Wizara ya Usalama wa Ndani na Mikakati ya Serikali, Dkt Karanja Kibicho na Mkuu wa Majeshi, Bw Robert Kariuki Kibochi  ni kati ya maafisa wakuu serikalini waliopata chanjo kufikia sasa. Rais Paul Kagame amekuwa kiongozi wa kwanza katika Ukanda wa Afrika Mashariki kupata chanjo, aghalabu machoni pa umma. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  